Listasalur Mosfellsbæjar hefur nýtt sýningarár með sýningunni HAFIÐ : Í minningu sjómanna . Þar sýnir Hjördís Henrysdóttir málverk af úfnum sjó og bátum í sjávarháska . Hjördís Henrysdóttir er ástríðufullur frístundamálari sem fengist hefur við margs konar listsköpun í yfir 50 ár . Hafið , fjaran og brimrót hafa í gegnum árin reglulega ratað á strigann . Ef til vill má rekja það til þess að nóttina sem Hjördís fæddist , 9. febrúar 1946 , gekk yfir landið mikið mannskaðaveður . 20 sjómenn fórust þá nótt en margir komust hins vegar í land við illan leik á brotnum bátum . Hjördís á aðra tengingu við sjósókn og sjóslys , því faðir hennar Henry Hálfdánarson var lengi loftskeytamaður á sjó og síðar framkvæmdastjóri Slysavarnafélags Íslands . Myndirnar á þessari sýningu eiga sér rót í djúpstæðri virðingu og trega vegna þeirra hrafnistumanna sem hafið hefur ekki hleypt í land . Sýningin verður opnuð föstudaginn 10. janúar kl. 16 - 18 og síðasti sýningardagur er 7. febrúar . Listasalur Mosfellsbæjar er staðsettur inn af Bókasafni Mosfellsbæjar og opinn á afgreiðslutíma safnsins . Aðgangur er ókeypis og allir velkomnir